Raak teleurstelling baasFoto: Popsugar.com Dit is vir ons as ouers moeilik om te sien hoe ons kinders teleurgestel word. Maar al voel ouers hulle kinders se seer aan eie lyf as dinge nie volgens plan verloop nie – jou kind is nie na ’n maatjie se partytjie genooi nie, is nie as prefek gekies nie, of het nie die toetspunt behaal wat hy verwag het nie – is teleurstelling ’n normale deel van grootword. Teleurstelling, wat as ’n negatiewe emosie in antwoord op (sogenaamde) mislukking beskou word, is om die waarheid te sê eintlik ’n gesonde, positiewe emosie wat ’n noodsaaklike rol in die emosionele, intellektuele en sosiale ontwikkeling van kinders speel. Net soos met alle ander kwessies, sal jou kind leer hoe om teleurstelling te hanteer deur te kyk hoe jy op mislukking – in jou eie lewe én in syne – reageer en dan jou voorbeeld volg. Beskou dus eerder elke teleurstelling as ’n geleentheid om jou kind toe te rus met die vaardighede om die lewe se voor- en teëspoed te hanteer. Die eerste stap is natuurlik om te weet hoe om te reageer as hy mismoedig lyk, sy skouers hang en sy voete sleep. Dit is belangrik om nie te hard te probeer om net die mooi kant van die lewe vir jou kinders voor te hou nie. Kinders wat nooit die kans kry om die lewe se kleiner terugslae baas te raak nie, word nie toegerus om die groot teleurstellings te trotseer nie. Leer eerder jou kind om vas te byt en weer te probeer deur: Terugslae en teleurstellings is deel van grootword. Leer jou kind om deur te druk, want dan rus jy hom nie net toe met die vaardighede om die beproewings van sy kinderjare aan te durf nie, maar om ook as volwassene te ontluik en gedy.